32011R0034
L 014/6
SLUŽBENI LIST EUROPSKE UNIJE
UREDBA KOMISIJE (EU) br. 34/2011
od 18. siječnja 2011.
o izmjeni Uredbe (EZ) br. 288/2009 o utvrđivanju detaljnih pravila za primjenu Uredbe Vijeća (EZ) br. 1234/2007 u pogledu potpore Zajednice za dostavu voća i povrća, prerađevina voća i povrća i proizvoda od banana za djecu u obrazovnim ustanovama u okviru Programa distribucije voća u školama
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavi zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 103.h točku (f) u vezi s člankom 4. Uredbe,
budući da:
(1)
Uredbom Komisije (EZ) br. 288/2009 (2) utvrđuju se detaljna pravila za europski Program distribucije voća u školama uveden člankom 103.ga Uredbe (EZ) br. 1234/2007. U svjetlu iskustva stečenog prve godine provedbe Programa distribucije voća u školama i kako bi se državama članicama olakšala njegova provedba, potrebno je izmijeniti niz odredbi Uredbe (EZ) br. 288/2009.
(2)
Člankom 4. Uredbe (EZ) br. 288/2009 utvrđuju se pravila potpore za opskrbu djece voćem i povrćem, prerađevinama voća i povrća i proizvodima od banana u okviru Programa distribucije voća u školama, uključujući pravila za dodjelu i preraspodjelu potpore. Kako bi se državama članicama pomoglo sastaviti zahtjev za potporu i osiguralo da ne postoje dvojbe u pogledu iznosa za koje se podnosi zahtjev, države članice trebaju dostaviti zahtjev za potporu zajedno sa svojom strategijom koristeći točno određeni obrazac.
(3)
Porez na dodanu vrijednost se ni u kojem slučaju ne smije smatrati prihvatljivim troškom za potporu Unije iz članka 103.ga Uredbe (EZ) br. 1234/2007. S obzirom da su potrebna jasna pravila o prihvatljivosti troškova za potrebe financijskog upravljanja i kontrole, potrebno je u tom pogledu pojasniti pravila o prihvatljivosti troškova u okviru Programa distribucije voća u školama.
(4)
Člankom 5. stavkom 1. točkom (b) podtočkama i. i ii. Uredbe (EZ) br. 288/2009 predviđa se prihvatljivost troškova vezanih uz praćenje i vrednovanje, odnosno informiranje. Člankom 7. predviđaju se opći uvjeti za odobravanje podnositelja zahtjeva za potporu. Kako bi se osigurala fleksibilnija provedba Programa distribucije voća u školama, članak 7. je potrebno izmijeniti kako bi se osiguralo da usluge vezane uz praćenje, vrednovanje i informiranje mogu pružati podnositelji zahtjeva za potporu koji osobno ne koriste niti isporučuju proizvode financirane u okviru Programa distribucije voća u školama.
(5)
Člankom 14. Uredbe (EZ) br. 288/2009 predviđa se uporaba plakata europskog „Programa distribucije voća u školama”. Od stupanja na snagu Lisabonskog sporazuma, upućivanja na „Europsku zajednicu” trebaju biti zamijenjena upućivanjem na „Europsku uniju”. Istodobno državama članicama treba omogućiti da nastave koristiti prethodno izrađene plakate i druge informacijske alate tijekom razumnog vremenskog razdoblja.
(6)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Uredba (EZ) br. 288/2009 mijenja se kako slijedi:
1.
Članak 4. stavak 1. zamjenjuje se sljedećim:
„1. Države članice koje uvode Program distribucije voća u školama podnose zahtjev za potporu iz članka 103.ga Uredbe (EZ) br. 1234/2007 za jedno ili više razdoblja od 1. kolovoza do 31. srpnja obavješćivanjem Komisije o svojoj strategiji do 31. siječnja u godini u kojoj počinje prvo razdoblje. Strategija mora biti popraćena zahtjevom za potporu sastavljenim u skladu s obrascem iz Priloga II.a, također i kad strategija obuhvaća više od jedne godine.”;
2.
U članku 5. stavku 1. uvodna rečenica zamjenjuje se sljedećim:
„Sljedeći troškovi, osim poreza na dodanu vrijednost (PDV), prihvatljivi su za potporu Unije iz članka 103.ga Uredbe (EZ) br. 1234/2007:”;
3.
U članku 6. stavku 2. točki (e), podtočka ii. zamjenjuje se sljedećim:
„ii.
praćenjem, vrednovanjem i/ili informiranjem.”;
4.
u prvom stavku članka 7. umeće se sljedeća nova točka (aa):
„(aa)
koristiti potporu za praćenje i vrednovanje Programa distribucije voća u školama u skladu s člankom 12. ili za informiranje;”;
5.
Članak 10. stavak 1. mijenja se kako slijedi.
(a)
na kraju točke (b) veznik „i” se briše;
(b)
dodaje se sljedeća nova točka (d):
„(d)
popratne dokumente koje će definirati države članice.”;
6.
Članak 14. zamjenjuje se sljedećim:
„Članak 14.
Europski plakat „Program distribucije voća u školama”
1. Države članice koje sudjeluju u europskom „Programu distribucije voća u školama” moraju informirati javnost da program dobiva financijsku potporu Europske unije. S tim u vezi države članice mogu koristiti plakat izrađen u skladu s minimalnim zahtjevima utvrđenim u Prilogu III., koji se trajno postavlja na jasno uočljivo i lako čitljivo mjesto na glavnom ulazu u obrazovnu ustanovu koja sudjeluje u programu.
2. U slučaju kada neka država članica odluči da neće koristiti plakat iz stavka 1., ona mora u svojoj strategiji jasno obrazložiti način na koji će informirati javnost o financijskom doprinosu Europske unije tom programu. U svakom slučaju, na internetskim stranicama ili drugim instrumentima informiranja ili promidžbe o Programu distribucije voća u školama država članica mora se nalaziti europska zastava i naveden europski „Program distribucije voća u školama” i financijska potpora Europske unije.
3. Financijski doprinos koji dodjeljuje Europska unija mora biti barem jednako uočljiv kao i doprinos od drugih privatnih ili javnih ustanova koje daju podršku programu pojedine države članice.
4. Države članice mogu nastaviti koristiti plakate i druge informacijske alate tiskane prije 31. siječnja 2011. na temelju zakonodavstva koje je bilo na snazi u vrijeme njihove izrade, do 31. kolovoza 2012.”;
7.
Članak 15. mijenja se kako slijedi:
(a)
u stavku 1., drugom podstavku, točka (a) zamjenjuje se sljedećim:
„(a)
o rezultatima praćenja, kako je predviđeno u članku 12. stavku 1.;”;
(b)
stavak 4. zamjenjuje se sljedećim:
„4. Kada neka država članica promijeni strategiju iz članka 3., ona obavješćuje Komisiju o svojoj novoj strategiji elektroničkom poštom na adresu iz prvog podstavka stavka 1. i do 31. siječnja sljedeće godine.”;
8.
umeće se novi Prilog II.a, kako je utvrđeno u Prilogu ovoj Uredbi;
9.
u Prilogu III., zadnja alineja zamjenjuje se sljedećim:
„Naša [vrsta obrazovne ustanove (npr. jaslice/dječji vrtić/škola)] sudjeluje u europskom „Programu distribucije voća u školama” uz financijsku potporu Europske unije. Na plakatu mora biti znak Europske unije.”
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. siječnja 2011.